ΓΡΑΠΤΗ ΕΡΩΤΗΣΗ E-3140/98

υποβολή: Ana Miranda de Lage (PSE) και Jesús Cabezón Alonso (PSE) προς την Επιτροπή

(16 Οκτωβρίου 1998)

Θέμα: Ο τυφώνας "George"

Ο τυφώνας "George" κατέχει ήδη το θλιβερό ρεκόρ ότι έχει προκαλέσει μία από τις μεγαλύτερες καταστροφές της τελευταίας δεκαετίας.

Αυτή η καταστροφή έλαβε ιδιαίτερα βιβλικές διαστάσεις στη Δομινικανή Δημοκρατία καθώς και στην Αϊτή.

Θα μπορούσε η Επιτροπή να αναφέρει τα έκτακτα μέτρα, τις μορφές βοήθειας, κτλ. που έχει θέσει σε εφαρμογή ώστε να μειωθούν τα καταστροφικά αποτελέσματα του τυφώνα;

Θα μπορούσε η Επιτροπή να αναφέρει εάν έπειτα από την αποτίμηση όλων των ζημιών, η Ευρωπαϊκή Ένωση θα συνεργαζόταν και σε ποιο είδος προγραμμάτων για να βοηθήσει στην ανοικοδόμηση αμφοτέρων των δημοκρατιών;

Απάντηση της κας Bonino εξ ονόματος της Επιτροπής

(20 Νοεμβρίου 1998)

Όσον αφορά την Δομινικανή Δημοκρατία, ο κυκλώνας έπληξε δύο, κυρίως, περιοχές της; το νοτιοδυτικό τμήμα της ( San Juan, Baoruco, και Barahona) υπέστη σημαντικές ζημίες που προκλήθηκαν από τις μεγάλες βροχοπτώσεις και από την απότομη άνοδο της στάθμης των υδάτων, η οποία οφειλόταν στο άνοιγμα των ρυθμιστικών ρουφρακτών ενός φράγματος προκειμένου να αποφευχθεί ενδεχόμενο ατύχημα. Στην περιοχή αυτή, που επλήγη από ένα χείμαρρο λάσπης, πολλές κατοικίες καταστράφηκαν και υπέστησαν σοβαρές ζημίες τα περισσότερα από τα δημόσια κτήρια (σχολεία, νοσοκομεία, κέντρα υγείας) καθώς και τα δίκτυα υδροδότησης και παροχής ηλεκτρικού ρεύματος. Στην περιοχή αυτή υπάρχει ο μεγαλύτερος αριθμός αστέγων και οι κίνδυνοι επιδημιών λόγω της μόλυνσης των υδάτων είναι σημαντικοί. Το νοτιοανατολικό τμήμα της χώρας (ανατολικό τμήμα της εθνικής επικράτειας, San Pedro de Marcoris, la Romana) δοκιμάστηκε σοβαρά από τους θυελλώδεις ανέμους. Στην περιοχή αυτή υπάρχουν πολλές εκατοντάδες κατοικιών που έχουν καταστραφεί και έχει υποστεί σοβαρές ζημίες η ξενοδοχειακή υποδομή.

Στις ανωτέρω δύο περιοχές πρέπει να καλυφθούν σημαντικές ανάγκες όσον αφορά την περίθαλψη του πληγέντος πληθυσμού, μεγάλο τμήμα του οποίου στεγάζεται σε σχολεία ή σε θρησκευτικά κέντρα που έχουν μετατραπεί σε καταφύγια. Οι ανάγκες αυτές ξεκινούν από την επισιτιστική βοήθεια (παροχή ύδατος και συσσιτίου) και φθάνουν έως την παροχή της βασικής ιατρικής περίθαλψης και την ανοικοδόμηση των κατοικιών. Η Επιτροπή ενέκρινε οικονομική βοήθεια 1,7 εκατ. ECU για τα θύματα στην Δομινικανή Δημοκρατία που θα διατεθεί μέσω της Διεθνούς Ομοσπονδίας του Ερυθρού Σταυρού και της Ερυθράς Ημισελήνου(FICR), της Παναμερικανικής Οργάνωσης Υγείας (PAHO) και διαφόρων μη κυβερνητικών οργανώσεων (ΜΚΟ).

Όσον αφορά την Αϊτή, σε πολλές περιοχές της σημειώθηκαν σφοδρές βροχοπτώσεις. Οι παραγκουπόλεις της πρωτεύουσας και ιδίως η συνοικία Drouillard υπέστησαν πλημμύρες, όπως συμβαίνει σε κάθε παρόμοια περίπτωση. Στο νοτιοανατολικό τμήμα της χώρας, το χωριό Fonds Verretes, κτισμένο στην κοίτη ενός ποταμού, εξαφανίστηκε από τα νερά και, μόνο στο χωριό αυτό, 85 άτομα έχασαν τη ζωή τους. Σημαντικές ζημίες σημειώνονται τακτικά στα χωριά Marigot και Belle Anse, όπου καταστρέφονται κυρίως κτήρια καθώς και καλλιέργειες και ζώα.

Στον νομό του Artibonite, πολλά χωριά πλημμύρισαν λόγω των βροχοπτώσεων αλλά και λόγω του ανοίγματος των ρουφρακτών του φράγματος Peligre, όπου η πίεση των υδάτων είχε γίνει απειλητική. Αυτή η ορυζοπαραγωγός περιοχή έχει υποστεί μεγάλες ζημίες από την απώλεια της συγκομιδής και την καταστροφή των αποθεμάτων. Πολλοί κάτοικοι απομακρύνθηκαν και φιλοξενούνται σε καταφύγια. Άλλοι νομοί, ιδίως οι βόρειοι, έχουν υποστεί καταστροφές. Η έκτακτη βοήθεια που έχει χορηγηθεί σάυτούς τους πληγέντες πληθυσμούς, συνίστατο κυρίως σε επείγουσα επισιτιστική βοήθεια και σε είδη πρώτης ανάγκης. Οι ανάγκες που απομένουν να καλυφθούν είναι εκείνες που αντιμετωπίζουν τα άτομα που φιλοξενούνται ακόμη στα καταφύγια.

Η Επιτροπή έχει εγκρίνει οικονομική βοήθεια ύψους 300.000 ECU που θα διατεθεί μέσω της οργάνωσης "Γιατροί χωρίς σύνορα" και μέσω της FICR.